প্রেমের টানে পাকিস্তানে গিয়ে হাতে হাতকড়া, কারাগারে উত্তরপ্রদেশের যুবক

ইসলামাবাদ: সীমা হায়দারকে (Seema Haider) মনে আছে? পাবজি খেলতে গিয়ে ভারতীয় যুবক সচিন মীনার প্রেমে পড়েছিলেন পাকিস্তানের সীমা হায়দার। প্রেমের টানে স্বামী সংসার ছেড়ে সীমান্ত পার করে দেশে চলে আসেন সীমা। সমাজমাধ্যমে এই নিয়ে হইহই হয়। এবার ফের সেই একই ঘটনার পুনরাবৃত্তি হল।

প্রেমের টানে পাকিস্তানে (Pakistan) এসে বেকায়দায় পড়লেন এক যুবক। নাম বাদল বাবু (Badal Babu)। ২২ বছরের এই যুবককে গ্রেফতার করেছে পাক পুলিশ। বাদল উত্তরপ্রদেশের (Uttarpradesh) আলিগড়ের (Aligarh) বাসিন্দা। এদিকে স্থানীয় সূত্রে খবর, যুবকের পরিবারটি খুবই গরীব। ছেলের গ্রেফতারিতে ভেঙে গোটা পরিবার। তাঁকে ফিরিয়ে আনার চেষ্টা করা হচ্ছে।

আরও পড়ুন: করোনার পর বিশ্বে দ্বিতীয় মহামারীর সতর্কতা, যা আরও ভয়ঙ্কর হতে পারে

জানা গেছে, ফেসবুকের মাধ্যমে এক তরুণীর সঙ্গে আলাপ হয়েছিল বাদল বাদলের। ক্রমশ ঘনিষ্ঠতা বাড়ে দুজনের। কিন্তু তরুণীর ইচ্ছে, ভার্চুয়ালি নয় সামনে উপস্থিত হোক প্রেমিক। তাঁকে সামনাসামনি দেখতে চান প্রেমিকা। সেই প্রেমের টানে আর কিছু না ভেবেই বাদল যান পাকিস্তানে। আর সেখানেই পৌঁছতেই পুলিশের হাতে ধরা পড়ে সে। বেআইনি পথে প্রবেশ। গত ২৭ ডিসেম্বর পাকিস্তানের মান্ডি বাহাউদ্দিন শহর থেকে তাঁকে পাকড়াও পাকিস্তানের পঞ্জাব প্রদেশের পুলিশ। পরে তাঁকে গ্রেফতার করা হয়।

স্থানীয় প্রশাসনের সূত্রে খবর, জেরায় বাদল বাবু স্বীকার করেছেন, তাঁর কাছে পাকিস্তানের ঢোকার কোনও বৈধ নথি ছিল না। প্রেমের টানেই বিনা অনুমতিতে পাকিস্তানে ঢোকার ঝুঁকি নিয়েছিলেন তিনি। পাসপোর্ট, ভিসা, বৈধ কাগজপত্র না থাকায় গোপনে পাকিস্থানে আসা ছাড়া আর কোনও উপায় ছিল না। কিন্তু, সেটা করতে গিয়েও যথেষ্ট বেগ পেতে হয় তাঁকে।

বাদল বাবুর বয়ান অনুযায়ী, ভারত-পাক সীমান্তে প্রচুর পরিমাণে কড়া পাহারা থাকে, তাই একাধিকবার চেষ্টা করার পরই সে পাকিস্তানে ঢুকতে পেরেছিল। তবে ফেসবুক প্রেমিকার সঙ্গে দেখা হয়নি। তার আগেই কারাগারে ঢুকিয়ে দেয় পুলিশ।

পাকিস্তানের বিদেশি নাগরিক আইন (১৯৪৬) অনুসারে, বাদল বাবুর বিরুদ্ধে ১৩ ও ১৪ নম্বর ধারায় মামলা রুজু করা হয়েছে। গ্রেফতার করার কিছুক্ষণের মধ্যেই বাদল বাবুকে পাকিস্তানের সংশ্লিষ্ট আদালতে পেশ করা হয়। বিচারক তাঁকে ১৪ দিনের জন্য বিচার বিভাগীয় হেফাজতে পাঠানোর নির্দেশ দেন। তাঁর মামলার পরবর্তী শুনানির দিন ধার্য করা হয়েছে আগামী ১০ জানুয়ারি।

এই ঘটনার জেরে সীমান্তের দুই পারেই তদন্ত শুরু হয়েছে। তবে সত্যিই প্রেমের টানে সে পাকিস্তানে গিয়েছিল, নাকি এর পিছনে অন্য কারণ রয়েছে তা খতিয়ে দেখছে পুলিশ। বাদল বাবুর পাকিস্তানে প্রবেশ নিয়ে রহস্য দানা বাঁধছে।

এদিকে পাড়ার ছেলের এই কীর্তিতে অবাক বাদল বাবুর প্রতিবেশীরা। একজন সাংবাদিককে জানান, তরা খুব চিন্তিত। ছেলেটি খুব শান্ত। তাঁকে ফিরিয়ে নিয়ে আসার সমস্ত চেষ্টা করছেন তারা। আগে ঘরের ছেলে ঘরে ফিরে আসুক। পরে যদি ছেলে ওই তরুণীকে বিয়ে করতে চায়, তাহলে তাদের কোনও আপত্তি নেই। এখন শুধু ছেলের ঘরে ফেরার অপেক্ষা। প্রয়োজনে তারা মোদি ও যোগী সরকারের কাছে আবেদন করবেন বলে জানিয়েছেন।